《八声甘州 寄宛陵沈方邺兼怀梅耦长》
清代·陈维崧

记西风、握手秣陵隈，苦语劝君归。叹尉佗城下，小姑山口，风景全非。

何事年年作客，牢落寸心违。且与王章妇，对泣牛衣。

谢尔吾言竟用，果幡然归葺，云壑烟扉。更梅郎健在，酬和未应稀。

只伶仃、画溪野老，况今年。烽火雁难飞。关情甚、敬亭栗罅，石臼鱼肥。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。